KOMMISSIONENS FORORDNING (EF) Nr. 2942/95 af 20. december 1995 om åbning og forvaltning af fællesskabstoldkontingenter for visse landbrugsvarer med oprindelse i stater i Afrika, Vestindien og Stillehavet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 715/90 af 5. marts 1990, om den ordning, der skal gælde for landbrugsprodukter og visse varer fremstillet af landbrugsprodukter med oprindelse i stater i Afrika, Vestindien og Stillehavet (1), senest ændret ved forordning (EF) nr. 2484/94 (2), særlig artikel 27, og

ud fra følgende betragtninger:

I artikel 16 i forordning (EØF) nr. 715/90 er det fastsat, at Fællesskabet, ved indførsel i Fællesskabet, åbner fællesskabstoldkontingenter for:

- 1 000 tons friske æbler, henhørende under KN-kode 0808 10, for perioden 1. januar til 31. december

- 1 000 tons friske pærer, henhørende under KN-kode 0808 20 10 og 0808 20 39, for perioden 1. januar til 31. december, og

- 400 tons druer for spisebrug under KN-kode ex 0806 10 29 og ex 0806 10 69 i perioden 1. december til 31. januar

med oprindelse i de pågældende lande;

som følge af forhandlingerne i GATT er KN-koden og Taric-koden samt toldsatsen for det omhandlede produkt blevet ændret; de omhandlede ændringer gælder fra den 1. januar 1996; det forekommer hensigtsmæssigt at ændre forordningen;

det bør navnlig sikres, at alle Fællesskabets importører har lige og kontinuerlig adgang til nævnte kontingenter, samt at der, indtil disse er opbrugt, uden afbrydelse anvendes de for kontingenterne fastsatte satser ved alle indførsler af de pågældende varer i samtlige medlemsstater;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -

UDSTEDT FØLGENDE FORORDNING:

Artikel 1

Toldsatserne ved indførsel i Fællesskabet af nedennævnte varer med oprindelse i stater i Afrika, Vestindien og Stillehavet suspenderes til de niveauer og inden for rammerne af de fællesskabstoldkontingenter, som er anført herfor:

>TABELPOSITION>

Artikel 2

De i artikel 1 omhandlede toldkontingenter forvaltes af Kommissionen, der kan tage de nødvendige administrative forholdsregler for at sikre en effektiv forvaltning af disse.

Artikel 3

Såfremt en importør i en medlemsstat indgiver en angivelse til fri omsætning med anmodning om præferencebehandling for en vare omhandlet i denne forordning, og såfremt toldmyndighederne imødekommer denne anmodning, trækker denne medlemsstat ved meddelelse til Kommissionen på den omhandlede kontingentmængde en mængde svarende til behovet.

Anmodningerne om sådanne træk med oplysning om datoen for antagelsen af de nævnte angivelser, skal straks fremsendes til Kommissionen.

Sådanne træk tillades af Kommissionen afhængig af datoen for, hvornår toldmyndighederne i den pågældende medlemsstat har antaget angivelserne til fri omsætning, og forudsat at den resterende kontingentmængde giver mulighed herfor.

Såfremt en medlemsstat ikke udnytter de trukne mængder, tilbagefører den hurtigst muligt disse til den tilsvarende kontingentmængde.

Såfremt de mængder, der er anmodet om, overstiger den disponible rest af kontingentmængden, sker tildelingen i forhold til de mængder, der er anmodet om. Medlemsstaterne underrettes af Kommissionen om de trukne mængder.

Artikel 4

Hver medlemsstat sikrer importørerne af de pågældende varer fri adgang til kontingenterne, så længe den resterende kontingentmængde giver mulighed herfor.

Artikel 5

Medlemsstaterne og Kommissionen indgår et snævert samarbejde for at sikre, at denne forordning overholdes.

Artikel 6

Denne forordning træder i kraft på dagen efter offentliggørelsen i De Europæiske Fællesskabers Tidende.

Den finder anvendelse fra den 1. december 1995 for fire kvotaer under løbenummer 09.1615 (KN-kode ex 0806 10 29*11 og ex 0806 10 69*81) og fra den 1. januar 1996 fire kvotaer under løbenummer 09.1610 og 09.1612.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. december 1995.

På Kommissionens vegne

Mario MONTI

Medlem af Kommissionen

(1) EFT nr. L 84 af 30. 3. 1990, s. 85.

(2) EFT nr. L 265 af 15. 10. 1994, s. 3.